《次韵酬邓天启》
宋代·陈渊

少年翰墨场，自姹穿杨箭。谁论第一功，不数曹参战。

圣门窥管豹，一斑时许见。弃捐忧患中，更欲资陶鍊。

两邓富文采，端可同席砚。投璧或未知，贾石谁敢衒。

小栟诗益奇，出语人所羡。过门遗新篇，无乃思与狷。

我怀古作者，临文频抚卷。孰能扫千人，期君当八面。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。